<document celex="IP-05-776" lang="et">
    <p align="right">
      Brüssel, 22 juuni 2005
    </p>
    <h1>
      <a name="Heading4" id="Heading4"></a><b>Suhkrureform pakub ELi tootjatele pikaajalist konkurentsivõimelist tulevikku</b>
    </h1>
    <p>
      <b><i>Euroopa Komisjon tegi täna ettepaneku suhkruturu ühist korraldust käsitlevate kaugeleulatuvate reformide kohta. Muudatused suurendavad Euroopa Liidu suhkrusektori konkurentsivõimet ja
      turule orienteeritust, tagades sellele pikaajalise elujõulise tuleviku ning tugevdavad ELi positsiooni praeguste maailmakaubandusega seotud läbirääkimiste raames. Kõnealused reformid
      ajakohastavad praegust süsteemi, mis on üldjoontes muutumatuna püsinud umbes 40 aastat. Uus süsteem pakub arengumaadele jätkuvalt sooduspääsu Euroopa suhkruturule, pakkudes maailmaturu tasemega
      võrreldes märgatavalt paremat hinda. Tavapäraselt ELi suhkrut eksportivatele Aafrika, Kariibi mere ja Vaikse ookeani piirkonna riikidele tuleb kasuks komisjoni samuti täna vastu võetud
      abiprogramm. Reforme käsitlevad komisjoni ettepanekud hõlmavad järgmist: valge suhkru hinna kaheastmelist alandamist 39% ulatuses; hinnalanguse hüvitamist talupidajatele 60% ulatuses ühtsele
      talupidajate otsetoetusele liidetava toodanguga sidumata makse abil, mis sõltub keskkonnakaitse ja maakasutuse standarditest; neli aastat kestvat vabatahtlikku ümberkorralduskava, millega
      julgustatakse vähem konkurentsivõimelisi tootjaid kõnealusest sektorist lahkuma ja sekkumise keelustamist. AKV riikidele suunatud abikava raames on 2006. aastaks eraldatud 40 miljonit eurot
      ning see sillutab teed edasisele abile. Komisjon loodab, et kõnealustes ettepanekutes jõutakse poliitilisele kokkuleppele põllumajandusnõukogu istungil käesoleva aasta novembris.</i></b>
    </p>
    <p>
      „Põhjalikule reformile ei ole alternatiivi,“ ütles põllumajanduse ja maaelu arengu volinik Mariann Fischer Boel. „Lihtsam oleks olukorda passiivselt kõrvalt vaadata. Kuid see tähendaks Euroopa
      suhkrusektori aeglast ja valulikku hääbumist. Olen veendunud, et ELi suhkrutootjaid ootab ees konkurentsivõimeline tulevik ainult juhul, kui valmistame neid praegu edaspidisteks väljakutseteks
      otsusekindlalt ette. Pakume pikaajalist ja stabiilset tulevikukava mahuka ümberkorraldusfondiga, mis julgustaks vähem konkurentsivõimelisi tootjaid sektorist lahkuma ning
      ümberkorraldusprotsessi sotsiaalsete- ja keskkonnamõjudega toime tulema. Jätame samaks soodustused oma tavapärastele tarnijatele arengumaades. Meie turg jääb kohaks, kuhu mõned neist eelistavad
      oma suhkrut müüa".
    </p>
    <p>
      Arengu ja humanitaarabi volinik Louis Michel tõstis esile järgmist: „Mõistame täielikult, et ELi suhkrureform on tõsine väljakutse mitmetele meie partneritele AKV riikides. Esitatud abikava
      aitab neil tagada sujuva ülemineku säästvat arengut hõlmava kohaliku strateegia raames“.
    </p>
    <p>
      <b>Reformi põhimõte</b>
    </p>
    <p>
      Pärast 2003. ja 2004. aasta ühise põllumajanduspoliitika reforme on tulnud aeg suhkruturu korraldus muudes sektorites vastu võetud lähenemisviisiga vastavusse viia. Suhkrureformi käigus peab
      täielikult arvesse võtma talupidajate sissetulekuid, tarbijate huvisid ja töötleva tööstuse olukorda. Reform peab toetama Euroopa suhkruturu konkurentsivõimet, parandama selle orienteeritust
      turule ja looma säästva turutasakaalu kooskõlas ELi rahvusvaheliste kohustustega. Komisjon on suhkruturgu põhjalikult uurinud ja konsulteerinud võimalikult paljude sidusrühmadega. Komisjoni
      korraldatud mõjude hindamised on selgelt näidanud, et praeguse olukorra säilitamine on mittesäästev. Reformita tuleks kvoote kogu valdkonnas oluliselt vähendada, mis mõjutaks kõige tuntavamalt
      konkurentsivõimelisemaid tootjaid ning viiks valdkonna kurnatuseni.
    </p>
    <p>
      Euroopa tootjatel peab olema pikaajaline kindlus eeskirjade suhtes, mida nad järgima peavad. Seepärast määrab reformi ettepanek kindlaks Euroopa suhkrusektori majandus- ja õigusraamistiku
      aastateni 2014/2015, ilma et läbivaatamisklauslit oleks ette näha. Komisjon teeb ettepaneku märkimisväärse kaheastmelise hindade alandamise kohta koos nelja-aastase mahuka
      ümberkorraldusfondiga. Ümberkorraldusfondi kolm eesmärki on järgmised: esiteks, julgustada vähem konkurentsivõimelisi tootjaid sektorist lahkuma; teiseks, eraldada raha vabrikute sulgemisega
      seotud sotsiaalsete- ja keskkonnamõjudega toime tulemiseks (sotsiaalkavade või ümberpaigutusprogrammide ning asukoha taas keskkonnasõbralikuks muutmise rahastamine); ja kolmandaks, pakkuda
      vahendeid uue äritegevuse arendamiseks enim mõjutatud piirkondades kooskõlas ELi struktuurifondi ja maaelu arengu fondiga.
    </p>
    <p>
      <b>Abikava AKV riikidele</b>
    </p>
    <p>
      Tähelepanu tuleb pöörata ka Aafrika, Kariibi mere ja Vaikse ookeani piirkonna riikidele, kelle jaoks Euroopa on tavapäraselt olnud oluline turg. Reformi järgselt jääb Euroopa sobivaks turuks
      mõnedele riikidele, kellele vastavalt suhkruprotokollile on tagatud juurdepääs ELi turule.
    </p>
    <p>
      Samuti esitab komisjon ettepaneku tavapäraselt ELi suhkrut eksportivatele Aafrika, Kariibi mere ja Vaikse ookeani piirkonna riikidele suunatud abikava kohta. Selles tunnistatakse, et kõnealune
      reform kujutab endast suurt väljakutset mitte ainult ELi suhkrupeedi ja suhkru tootjatele, vaid ka mitmetele tarnijatele AKV riikides. Selleks, et arvestada erinevate riikide erinevat olukorda,
      on komisjoni abikava ülesandeks laiaulatuslike sotsiaalsete, majanduslike ja keskkonnaga seotud meetmete hõlmamine.
    </p>
    <p>
      Vastavalt suhkruprotokollile ekspordivad suhkrut ELi 18 AKV riiki ja neid võib hindade alandamine Euroopa turul mõjutada. Komisjoni kohustus neid kohandamisprotsessis aidata kinnitati komisjoni
      2004. aasta juuli teatisega ning seda laiendati jaanuaris koostatud tegevuskavaga, mis on aluseks dialoogile AKV riikidega.
    </p>
    <p>
      Komisjon teeb ettepaneku alustada abikava rakendamist juba aastal 2006, sest varased investeeringud nendes riikides suurendavad nende eduka kohanemise võimalust. Kuna ümberkorraldus- ja
      mitmekesistamisprotsesside keerukus nõuab püsivaid jõupingutusi, tuleks 2006. aasta abi integreerida kaheksa-aastasesse abikavasse. 2006. aasta esialgseks eelarveks on eraldatud 40 miljonit
      eurot.
    </p>
    <p>
      Võttes arvesse AKV riikide erinevusi, pakutakse toetusvõimaluste suurt valikut, mis kohandatakse erinevates riikides sidusrühmadele sobivaks ja integreeritakse pikaajalisse, terviklikku ning
      säästvasse strateegiasse. Abi liigid on kavandatud eriti rakendamise tõhusust silmas pidades.
    </p>
    <p>
      <b>ELi suhkrureformi käsitleva ettepaneku üksikasjad</b>
    </p>
    <ul>
      <li>Kaheaastane (aastatel 2006/2007 algav) säästvat turutasakaalu kindlustav hindade alandamine 39% ulatuses.
      </li>
      <li>Hindade alandamise hüvitamine talupidajatele 60% ulatuses. Kõnealuse abi lisamine ühtsele talupidajate otsetoetusele, seose loomine maksete ning keskkonnakaitse ja maakasutuse standardite
      vahel.
      </li>
      <li>Uue korralduse kehtivus, sealhulgas suhkrukvoodisüsteemi pikendamine aastateni 2014/2015, läbivaatamisklauslita.
      </li>
      <li>Kvootide A ja B ühendamine ühtseks tootmiskvoodiks.
      </li>
      <li>Sekkumissüsteemi kaotamine ja sekkumishinna asendamine võrdlushinnaga.
      </li>
      <li>Eraladustussüsteemi kasutuselevõtmine ettevaatusabinõuna juhul kui turuhind muutub madalamaks võrdlushinnast.
      </li>
      <li>Vabatahtlik nelja-aastane ümberkorralduskava ELi suhkruvabrikutele, isoglükoosi ja inuliinisiirupi tootjatele, mis sisaldab ulatuslikku järk-järgult vähenevat makset julgustamaks vabriku
      sulgemist ja kvoodist loobumist ning aitamaks toime tulla ümberkorraldusprotsessi sotsiaalsete- ja keskkonnamõjudega.
      </li>
      <li>Kõnealuse makse suurus on 730 eurot tonni kohta esimesel aastal, mis väheneb teisel aastal 625, kolmandal aastal 520 ja viimasel aastal 420 eurole tonni kohta.
      </li>
      <li>Täiendav lisamakse suhkrupeedi tootjatele esimesel aastal, mis on seotud nende vabrikute sulgemisega, kuhu neil on õigus tarnida.
      </li>
      <li>Mõlemaid eespool nimetatud makseid rahastatakse kvoodiomanikele suunatud kolmeaastase väheneva maksega.
      </li>
      <li>Kui suhkrupeeti kasvatatakse toiduks mittekasutatava põllukultuurina, siis kehtib sellele maa kasutusest kõrvale jätmise toetus ning see on vastav ka energeetiliste põllukultuuride
      kasvatamistoetuse saamise tingimustele (45 eurot hektari kohta).
      </li>
      <li>Selleks et säilitada teatav tootmismaht praegustes suhkrut tootvates C-kategooria riikides, muudetakse täiendav kogus 1 miljon tonni kättesaadavaks ühekordse makse vastu, mis vastab
      esimesel aastal ümberkorraldusabiks kavandatud summale ühe tonni kohta.
      </li>
      <li>Keemia- ja farmaatsiatööstuses ning bioetanooli tootmiseks kasutatav suhkur jäetakse tootmiskvootide arvestamisest välja.
      </li>
      <li>Isoglükoosikvoodi suurendamine praegustele tootmisettevõtetele 300 000 tonni võrra kolme-aastase üleminekuperioodi vältel (iga-aastane kasv 100 000 tonni).
      </li>
    </ul>
    <p>
      <a href="http://europa.eu.int/comm/agriculture/capreform/sugar/index_en.htm">http://europa.eu.int/comm/agriculture/capreform/sugar/index_en.htm</a>
    </p>
    <p>
      <a href="http://europa.eu.int/comm/mediatheque/photo/barroso/index_en.cfm?id=7187">http://europa.eu.int/comm/mediatheque/photo/barroso/index_en.cfm?id=7187</a>
    </p>
  </document>